Su la sene basche si fâs indenant un gnûf sogjet politic. Al varà non Alkarbide (Relazion) e al varès di meti jù lis sôs fondis organizativis e strategjichis dentri de fin dal an. A comunicâ la gnove al è stât Iñaki Galdos, intune cun altris dirigjents de formazion politiche Eusko Alkartasuna de Gipuzkoa. Za di timp il partît al jere scjassât di contrascj internis leâts aes liniis di azion e aes aleancis puartadis indenant, ma dal sigûr i ultins risultâts eletorâi negatîfs a àn favorît la division. Il grup autôr de crevadure al conteste massime la decision di lavorâ par trasformâ il partît tun centri di riferiment pe çampe indipendentiste basche. Alkarbide al declare di volê tornâ ai valôrs di fonde di Eusko Alkartasuna, o sei chei dal nazionalitarisim socialdemocratic. I rapresentants dal gnûf sogjet politic a àn ancje declarât che no lassaran i puescj che a ocupin inte aministrazion provinciâl de Gipuzkoa.
Font: Gara, 02-05/06/09
fur_Latn oci_Latn